Source: https://onnsmup.dashofer.sk/onb/33/nahrada-platu-za-nevycerpanu-dovolenku-v-roku-2019-uniqueidmRRWSbk196FPkyDafLfWAMz_oMD_T6f2YxuK-nbWCdcYcu2_9ZrjKA/?uri_view_type=5
Timestamp: 2020-01-25 04:53:16+00:00
Document Index: 17471893

Matched Legal Cases: ['§ 101', '§ 113', '§ 116', '§ 101', '§ 113', '§ 116']

Náhrada platu za nevyčerpanú dovolenku v roku 2019 | Spravodajca pre mzdové účtovníčky a personalistov
10.12.2018, Ing. Jarmila Belešová, Zdroj: Verlag Dashöfer
2018.23.2.1 Náhrada platu za nevyčerpanú dovolenku v roku 2019
Poprosila by som o radu vo veci preplatenia – nepreplatenia dovolenky vo verejnej službe:
Zamestnankyňa dňa 23. 11. 2018 písomne požiadala o preplatenie dovolenky.
Zamestnankyňa je PN od 19. 06. 2017 do - trvá, ( v prípade, že bude PN k 31. 12. 2018 )
Rok 2017 : Nárok dovolenky : 35 dní ( 30 + 5 dní dodatková)
Čerpanie : 11 dní
Zostatok k 31. 12. 2017 : 24 dní
V prípade, že bude PN k 31. 12. 2018 a nebude si vedieť vyčerpať 24 dní dovolenky z roku 2017, tak dovolenka jej neprepadne, nebude sa jej ani preplácať a zamestnankyňa si ju vyčerpá až po skončení PN.
Preplatenie 24 dní dovolenky by bolo iba v prípade skončenia pracovného pomeru.
Rok 2018 : jej nevznikne nárok v prípade, že bude PN do 31. 12. 2018
Posúdila som prípad správne?
Zamestnancovi je možné preplatiť nevyčerpanú dovolenku, tak ako v otázke správne uvádzate, len v prípade, ak končí pracovný pomer. Počas trvania pracovného pomeru môže zamestnávateľ preplatiť zamestnancovi len časť dovolenky, ktorá presahuje štyri týždne základnej výmery dovolenky, ktorú zamestnanec nemohol vyčerpať ani do konca nasledujúceho kalendárneho roku. Zamestnanec by si mal dovolenku za kalendárny rok vyčerpať v tom kalendárnom roku, v ktorom mu na ňu vznikol nárok. Ak si zamestnanec nemohol vyčerpať dovolenku v kalendárnom roku preto, že zamestnávateľ neurčí jej čerpanie, alebo pre prekážky v práci na strane zamestnanca, zamestnávateľ je povinný poskytnúť zamestnancovi dovolenku tak, aby sa skončila najneskôr do konca nasledujúceho kalendárneho roku.
Ak si zamestnanec nemohol vyčerpať dovolenku, pretože bol uznaný za dočasne pracovne neschopného pre chorobu, ani do konca nasledujúceho kalendárneho roku, nevyčerpanú dovolenku mu zamestnávateľ poskytne po skončení dočasnej pracovnej neschopnosti zamestnanca.
Ak zamestnanec neodpracuje v kalendárnom roku ani jeden deň, nárok za uvedený kalendárny rok mu nevznikne. Zamestnancovi vznikne nárok na dovolenku za kalendárny rok, prípadne na jej pomernú časť len v prípade, ak počas nepretržitého trvania pracovného pomeru k tomu istému zamestnávateľovi vykonával u neho prácu aspoň 60 dní v kalendárnom roku, alebo na jej pomernú časť v prípade, ak pracovný pomer zamestnanca netrval nepretržite počas celého kalendárneho roku.
Vaše posudzovanie nároku na dovolenku uvedené v otázke je správne. Ak uvedená zamestnankyňa v roku 2018 neodpracuje ani jeden deň, nárok na dovolenku na rok 2018 jej nevznikne. Nevyčerpanú dovolenku z roka 2017 vo výmere 24 dní jej nie je možné preplatiť. Preplatiť by jej bolo možné len štyri dni z uvedenej nevyčerpanej dovolenky. Uvedený zostatok nevyčerpanej dovolenky roku 2017 si môže vyčerpať po nástupe do práce po skončení dočasnej pracovnej neschopnosti.
Táto problematika sa upravuje podľa § 101§ 113 ods. 4 a § 116 zákona č. 311/2001 Z. z. Zákonník práce v znení neskorších predpisov.
§ 101, § 113 ods. 2 a ods. 4 a § 116 Zákonníka práce
Zamestnanec, ktorý počas nepretržitého trvania pracovného pomeru k tomu istému zamestnávateľovi vykonával u neho prácu aspoň 60 dní v kalendárnom roku, má nárok na dovolenku za kalendárny rok, prípadne na jej pomernú časť,…